## El Consell col·labora amb el Col·legi de Registradors per a prestar assistència presencial en la declaració de la renda des de les oficines liquidadores de districte hipotecari

*** El 3 de juny comença l’atenció presencial ciutadana, que enguany s’amplia a 68 municipis, davant dels 25 de l’anterior campanya de la renda
* La Generalitat aporta prop de 229.000 euros per a estendre l’assistència presencial a la xarxa de 62 oficines liquidadores existents a la Comunitat Valenciana**

El Consell ha aprovat el conveni entre l’Agència Tributària Valenciana (ATV) i el Col·legi de Registradors de la Propietat, Mercantils i de Béns Mobles per a la prestació de l’assistència tributària presencial en l’actual campanya de la renda des de les oficines liquidadores de districte hipotecari de la Comunitat Valenciana.

El pròxim 3 de juny comença l’atenció presencial a la ciutadania, que enguany s’estén a 68 municipis de la Comunitat Valenciana, davant dels 25 de l’anterior campanya de la renda.

El Consell ha autoritzat en este sentit l’encomanda de gestió a la xarxa d’oficines liquidadores de districte hipotecari existents en la Comunitat perquè oferisquen des de les seues instal·lacions el servici d’atenció i assistència a contribuents en la confecció de declaracions de l’Impost sobre la Renda de les Persones Físiques de l’exercici 2023, així com per a la presentació, a través del servici Rentaweb, de declaracions per este impost en representació de tercers.

D’esta manera, a partir del 3 de juny el servici d’atenció presencial ‘Més prop de tu’ oferirà assessorament i la possibilitat de fer la declaració tant en la seu de l’ATV a València (carrer Gregorio Gea, 14) i en les seues dos delegacions, a Alacant (carrer Churruca, 15) i a Castelló de la Plana (plaça Tetuan, 38), punts als quals s’afegiran, per primera vegada, les 62 oficines liquidadores de districte hipotecari de la Comunitat Valenciana. El servici presencial es prestarà, a més, en locals municipals de Chiva, Ayora i Ademuz.

En concret, l’atenció ciutadana en estes oficines liquidadores es podrà fer fins a l’1 de juliol amb l’horari següent: dilluns, dimarts i dimecres de 9:00 a 14:30 hores; dijous, en horari de matí i vesprada, de 9:00 a 14:30 hores i de 15:00 a 17:00 hores i divendres de 9:00 a 14:00 hores.

El conveni de col·laboració amb el Col·legi de Registradors de la Propietat implica una aportació econòmica de la Generalitat de prop de 229.000 euros.

L’Agència Tributària Valenciana ja oferix atenció telefònica des del passat 7 de maig per a assistir a la ciutadania en l’elaboració de la declaració de la renda.

Fecha: 28/05/2024